Document ID: 32003R1431

Κανονισμός (ΕΚ) αριθ. 1431/2003 της Επιτροπής
της 11ης Αυγούστου 2003
σχετικά με την τροποποίηση του κανονισμού (ΕΚ) αριθ. 1501/95 όσον αφορά τη χορήγηση επιστροφών κατά την εξαγωγή προϊόντων του τομέα των σιτηρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1104/2003(2), και ιδίως το άρθρο 13 παράγραφος 11,
Εκτιμώντας τα ακόλουθα:
(1) Ο κανονισμός (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 444/2003(4), προβλέπει στο άρθρο 3 δεύτερη περίπτωση ότι το δικαίωμα για επιστροφή γεννάται κατά την εισαγωγή σε μια δεδομένη τρίτη χώρα όταν το διαφοροποιημένο ύψος επιστροφής εφαρμόζεται για την εν λόγω δεδομένη τρίτη χώρα. Τα άρθρα 14 έως 16 του κανονισμού αυτού προσδιορίζουν τους όρους για την πληρωμή της επιστροφής σε περίπτωση διαφοροποιημένης επιστροφής, ιδίως τα έγγραφα που πρέπει να προσκομίζονται ως απόδειξη αφίξεως στον προορισμό των εμπορευμάτων.
(2) Στην περίπτωση κατά την οποία η επιστροφή κατά την εξαγωγή διαφοροποιείται, το άρθρο 18 παράγραφοι 1 και 2 του κανονισμού (ΕΚ) αριθ. 800/1999 προβλέπει ότι ένα μέρος της επιστροφής που υπολογίζεται ιδίως με βάση το χαμηλότερο ύψος της επιστροφής, πληρώνεται ύστερα από αίτηση του εξαγωγέα μόλις προσκομίσει την απόδειξη ότι το προϊόν έχει εγκαταλείψει το τελωνειακό έδαφος της Κοινότητας.
(3) Το άρθρο 13α του κανονισμού (ΕΚ) αριθ. 1501/95 της Επιτροπής, της 29ης Ιουνίου 1995, για τη θέσπιση ορισμένων λεπτομερών κανόνων εφαρμογής του κανονισμού (ΕΟΚ) αριθ. 1766/92 του Συμβουλίου όσον αφορά τη χορήγηση επιστροφών κατά την εξαγωγή καθώς και τα μέτρα τα οποία πρέπει να λαμβάνονται σε περίπτωση διαταραχής της αγοράς στον τομέα των σιτηρών(5), όπως τροποποιήθηκε τελευταία από τον κανονισμό (ΕΚ) αριθ. 1163/2002(6) προβλέπει παρεκκλίσεις από τον κανονισμό (ΕΚ) αριθ. 800/1999 ως επακόλουθο των εμπορικών συμφωνιών με τη Βουλγαρία, την Τσεχική Δημοκρατία, την Εσθονία, τη Λεττονία, τη Λιθουανία, την Ουγγαρία, την Πολωνία, τη Ρουμανία, τη Σλοβενία και τη Σλοβακία, που αφορούν την κατάργηση των επιστροφών για τους προορισμούς αυτούς.
(4) Ο κανονισμός (EK) αριθ. 934/2003 της Επιτροπής(7) προκήρυξε διαγωνισμό για την επιστροφή κατά την εξαγωγή μαλακού σίτου προς όλες τις τρίτες χώρες, με εξαίρεση τις δέκα χώρες που είναι υποψήφιες για προσχώρηση στην Κοινότητα την 1η Μαΐου 2004, καθώς και τη Βουλγαρία και τη Ρουμανία, πράγμα που συνεπάγεται διαφοροποίηση του ποσού της επιστροφής ανάλογα με τον προορισμό. Εξάλλου, οι προορισμοί αυτοί αποκλείονται και στο πλαίσιο του περιοδικού καθορισμού των επιστροφών κατά την εξαγωγή. Δεδομένου ότι δεν υπάρχει εμπορική συμφωνία με την Κύπρο και τη Μάλτα και ότι οι χώρες αυτές δεν εμφαίνονται μεταξύ των προορισμών που αναφέρονται στο άρθρο 13α του κανονισμού (EK) αριθ. 1501/95, η παρέκκλιση όσον αφορά την απόδειξη αφίξεως στον προορισμό και τον υπολογισμό του ποσού της προκαταβολής που προβλέπεται από το άρθρο αυτό δεν εφαρμόζεται στο διαγωνισμό που άνοιξε από τον κανονισμό (EK) αριθ. 934/2003 ούτε στον περιοδικό καθορισμό των επιστροφών κατά την εξαγωγή.
(5) Με βάση τις διαθέσιμες στατιστικές πληροφορίες, διαφαίνεται ότι δεν υπάρχει εξαγωγή κοινοτικών προϊόντων σιτηρών με προορισμό την Κύπρο και τη Μάλτα. Μεριμνώντας να μη διαταραχθεί το μεγαλύτερο μέρος των κοινοτικών εξαγωγών από την απαίτηση αποδείξεως αφίξεως στον προορισμό, πρέπει να επεκταθούν οι παρεκκλίσεις που προβλέπονται στο άρθρο 13α του κανονισμού (EK) αριθ. 1501/95 σε περίπτωση μη καθορισμού επιστροφής για αυτούς τους δύο προορισμούς.
(6) Πρέπει συνεπώς να τροποποιηθεί ο κανονισμός (EK) αριθ. 1501/95.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 13α του κανονισμού (EK) αριθ. 1501/95, προστίθεται η ακόλουθη παράγραφος 3:
"3. Οι παρεκκλίσεις που προβλέπονται στις παραγράφους 1 και 2 εφαρμόζονται και στην περίπτωση μη καθορισμού επιστροφής κατά την εξαγωγή προϊόντων που αναφέρονται στο άρθρο 1 παράγραφος 1 του κανονισμού (ΕΟΚ) αριθ. 1766/92 με προορισμό την Κύπρο και τη Μάλτα.".
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Αυγούστου 2003.

Labels: 3
18
17
15